Այլ շրջագայությունների կապակցությամբ էլ գրած կլինեմ, որ ցանկացած երկրում առաջին վայրը, ուր ես այցելում եմ, պալատներն ու ամրոցներն են, հետո՝ սրբավայրերը, ապա՝ թանգարանները: Եթե այդ վայրերը չեմ այցելել, ես երկրի մասին կարծիք չունեմ, բայց դրանք այցելելուց հետո այլեւս այդ երկրի ու ժողովրդի մասին իմ կարծիքը հազիվ թե փոխվի: Դե, Կոլորադոյում, Դենվերում ինչ պալատ կամ ամրոց, ինչ սրբավայր… մնում էին թանգարանները: Ուղեցույցում մի քանի վանող անուններ կարդացի, ասենք՝ Ballpark Museum (Բեյսբոլի թանգարան) Money Museum (Դրամի թանգարան), Firefighters Museum (Հրշեջների թանգարան), Black American’s Museum (Սեւամորթ ամերիկացիների թանգարան) եւ այլն… հանուն ճշմարտության պետք է ասեմ՝ Արվեստի թանգարան, Ժամանակակից արվեստի թանգարան, Դեկորատիվ արվեստի թանգարան. այդպիսիք էլ կային, բայց նույնքան անհետաքրքիր թվացին: Ի վերջո, գտնվեց երկու թանգարան, որոնք ինձ գրավեցին, ու մեծ հաճույքով այցելեցի: